Waarnemende polisiekommissaris aangestelLt.genl. Khomotso Phahlane (Foto: eNCA/ Lenyaro Sello) ŉ Waarnemende nasionale polisiekommissaris is aangestel nadat genl. Riah Phiyega Woensdag deur pres. Jacob Zuma uit dié pos geskors is hangende ŉ ondersoek. Lt.genl. Johannes Khomotso Phahlane, die afdelingskommissaris vir forensiese dienste in die Suid-Afrikaanse Polisiediens, is tydelik in die amp aangestel. Die presidensie het Phiyega se skorsing aangekondig hangende die uitslag van ŉ raad van ondersoek oor bewerings van wangedrag, haar bevoegdheid om die amp te beklee en om amptelike pligte behoorlik uit te voer. Phiyega het aanvanklik onder skoot gekom toe 34 persone tydens ŉ gewelddadige betoging by Lonmin sy Marikana-myn op 16 Augustus 2012 doodgeskiet is. Die Farlam-kommissie, wat die Marikana-skietery ondersoek het, het aanbeveel dat Phiyega ondersoek moet word. Zuma het verlede maand die raad van ondersoek aangekondig onder leiding van regter Cornelis Johannes Claasen wat as voorsitter optree, met advokate Bernard Sakhile Khuzwayo en Anusha Rawjee.